Stemningin , fólkið og vináttan stendur upp úr Vilhjálmur B. Bragason var nemandi við MA árin 2004 - 2008 Vilhjálmur B. Bragason er mörgum kunnugur fyrir listsköpun sína , jafnt á sviði leik - og tónlistar sem og á ritvellinum . Vilhjálmur , eða Villi eins og hann er gjarnan kallaður , myndar tvíeykið Vandræðaskáld ásamt Sesselíu Ólafsdóttur leikkonu og leikstjóra . Villa er margt til lista lagt því hann hefur einnig fengist við listina að kenna og það í skólanum sem hann nam áður við , Menntaskólanum á Akureyri . Vilhjálmur var nemandi í MA árin 2004 – 2008 . Hvað er eftirminnilegast við árin í MA ? Það er ofboðslega erfitt að ætla að gera upp á milli – það er svo margt sem kemur til greina , en ég held að það sé sennilega besti vitnisburðurinn um snilldina og fjölbreytileikann sem er fólginn í því að vera nemandi í MA . Það var einhvern veginn allt hægt – maður lét sér bara detta eitthvað í hug og framkvæmdi það . Lærdómsríkast af öllu var þó sennilegast að fá að gegna stöðu formanns Hugins síðasta veturinn minn – það var krefjandi ævintýri sem gaf manni víðtæka og dýrmæta reynslu sem hefur nýst mér mun betur en mörg bóklegu fögin – þó að þau séu óneitanlega mikilvæg líka . Og svo auðvitað stemningin , fólkið og vináttan . Það er það sem stendur upp úr . Skólinn hefur alltaf verið veröld út af fyrir sig , veröld sem maður lifði og hrærðist í . Svo fer maður og veröldin breytist í minningar sem verða að eyjum í þessum hafsjó tímans , eyjur sem að enginn hefur aðgang að nema fólkið sem var þarna , þar og þá . Það er ómetanlegt að eiga saman slíkan fjársjóð ! Hefurðu einhver heillaráð til nemenda MA í dag ? Helst kannski það að hafa það í huga að maður verður aldrei fullnuma eða fullorðinn og því ekki hollt fyrir nokkurn mann að eyða lífi sínu í að bíða eftir því . Ég held að alltof margir bíði eftir því og trúi því að við eigum að komast í eitthvað viðvarandi ástand með auknum þroska og aldri , en það eru auðvitað bara falsfréttir . Eða í það minnsta þjóðsaga . Og svo hefur mér lengi verið hugleikið það sem Mark Twain sagði um að „ láta ekki skólagönguna standa í vegi fyrir menntun sinni . “ Við þökkum Vilhjálmi fyrir minningarbrot og góð ráð .